Kýthnoksen arkeologinen museo

Kýthnoksen arkeologinen museo (kreik. Αρχαιολογικό Μουσείο Κύθνου, Archaiologikó Mouseío Kýthnou) on arkeologinen museo Kýthnoksen kylässä eli Chórassa Kýthnoksen saarella Kreikassa. Se esittelee saarelta löydettyä pääosin antiikin aikaista esineistöä. Historia ja rakennus Kýthnoksen arkeologinen museo avattiin 15. toukokuuta 2023. Se toimii Chóran pohjoislaidalla kylän vanhassa, 1800-luvun lopulla rakennetussa yksikerroksisessa koulutalossa, jonka Kýthnoksen kunta lahjoitti museokäyttöön kulttuuriministeriölle. Kokoelmat Museon kokoelmiin kuuluu esineistöä esihistorialliselta kaudelta jälkibysanttilaiselle kaudelle. Niihin lukeutuu löytöjä muun muassa antiikin Kythnoksen kaupungin kaivauksista nykyisestä Vryókastrosta (1100 eaa.–600-luku jaa.), Maroulásin mesoliittisen kauden asuinpaikasta (8800–8600 eaa.), Agía Marínan pyhäköstä, Maïstráliasta löydetystä maatalosta sekä muista paikoista eri puolilta saarta. Museossa on esillä muun muassa veistoksia, kapiteeleja ja muita rakennusten koristeosia, keramiikkaa, piirtokirjoituksia, hautakiviä, koruja ja metalliesineitä. Museossa on esillä myös jonkin verran bysanttilaisen ja jälkibysanttilaisen ajan esineistöä saaren kirkoista ja luostareista. Lähteet Aiheesta muualla Kuvia tai muita tiedostoja aiheesta Kýthnoksen arkeologinen museo Wikimedia Commonsissa